Twee dood, drie beseer in trompop botsingEen van die motors wat in die botsing betrokke was. Foto: Verskaf. Twee mense is dood en drie ander beseer toe twee voertuie Dinsdag in die vroeë oggendure trompop gebots het in Bothasig in Kaapstad. Werner Vermaak, woordvoerder van ER24, het gesê die voorval het omstreeks 04:00 op Plattekloofweg tussen Bosmansdam en Vryburgerlaan plaasgevind. “Ons paramedici het saam met ander nooddienste by die toneel opgedaag en van die insittendes aangetref waar hulle in die wrakke vasgekeer was,” het Vermaak gesê. Meganiese toerusting is gebruik om die beseerdes uit die wrakke te bevry. “Ongelukkig was daar niks wat ons vir een van die bestuurders kon doen nie en hy is op die toneel dood verklaar. ŉ Vrouepassasier is in die ander motor aangetref met kritieke beserings. Onderwyl paramedici haar behandel het, het haar toestand vinnig versleg,” het Vermaak gesê. Volgens hom het die vrou ondanks paramedici se pogings aan haar beserings beswyk. Nog ŉ kritiek beseerde passasier en twee ander pasiënte met onderskeidelik geringe en matige beserings is op die toneel behandel en na ŉ nabygeleë hospitaal gehaas vir mediese behandeling. Die polisie ondersoek die voorval. Die ander motor wat in die botsing betrokke was. Foto: Verskaf.